Lene Espersen (KF), 2009-02-03:
Jeg vil gerne starte med at takke Dansk Folkeparti for anledningen til at diskutere turisme og turismens fremtid.
Jeg synes, det er et utrolig godt initiativ, der er taget til også at få sat fokus på turismeerhvervet i Danmark.
De internationale finansielle markeder er jo stadig væk præget af stor turbulens.
Regeringen følger situationen nøje, så vi i Danmark kan komme bedst muligt igennem krisen.
Vi har jo netop i dag vedtaget de to lovforslag, der udmønter kreditpakken, og som skal medvirke til, at både virksomheder og borgere kan få adgang til at låne penge til sunde projekter.
Dansk turisme mærker også krisens afledte effekter.
Trods vækst i de udenlandske overnatninger de seneste par år kom vi ud af 2008 med færre udenlandske overnatninger end året før, og det er helt afgørende, at virksomheder i turismeerhvervet trods krisen fortsat kan låne penge til investeringer og produktudvikling, så vi kan matche efterspørgslen hos de moderne turister.
Dansk turisme har et godt udgangspunkt.
Danmark har det næsthøjeste niveau vedrørende overnatninger pr. indbygger i Nordeuropa, og vi har flere udenlandske overnatninger end både Norge og Sverige tilsammen.
Der er behov for at tænke nyt, hvis dansk turisme skal tilbage på vækstsporet.
Regeringen har gennem de senere år igangsat en række initiativer, som skal tage de udfordringer op, dansk turisme står over for.
Lad mig give et par eksempler.
Vi sikrer en fast, langsigtet og stabil basisfinansiering af den statslige turismefremmeindsats gennem VisitDenmark.
Basisbevillingen er i 2009 på ca. 117 mio. kr.
Herudover har vi afsat 60 mio. kr. til at styrke markedsføring af kyst- og storbyturismen som led i det brede politiske forlig, der ligger bag handlingsplanen for offensiv global markedsføring af Danmark.
Gennem Fonden til Markedsføring af Danmark har vi afsat 150 mio. kr.
Fonden støtter initiativer, der øger udlandets kendskab til Danmarks styrker, kompetencer og værdier, f.eks. i forbindelse med IOC-kongressen, klimatopmødet og andre markante internationale begivenheder.
Fonden har også stiftet et konsortium med en bred kreds af turismeaktører, der skal søge at tiltrække konferencer og møder til de største byer i Danmark.
Det er håbet, at Meet Denmark-konsortiet samlet kan bringe mere end 60 internationale topkonferencer med tilsammen 40.000-50.000 delegerede til de største byer i Danmark.
Vi har også skabt en hurtigere og mere smidig visumadministration for turister og for erhvervsrejsende.
Det har bl.a. betydet, at det er nemmere for købedygtige turister fra de nye vækstmarkeder som f.eks. Kina, Indien, Rusland og Ukraine at komme til Danmark.
Regeringen ser også på de muligheder, som byder sig for turismebranchen inden for planlovens rammer.
Gennem det fortsatte arbejde med disse initiativer og gennem fortsat bevågenhed på turismeerhvervets rammevilkår ønsker regeringen at støtte aktivt op om VisitDenmarks nye strategi.
Hvis vi skal løfte dansk turisme, skal der være en tæt koordination og et tæt samarbejde mellem parterne.
Derfor er jeg også glad for, at VisitDenmark har udarbejdet en fælles strategi frem mod 2015, der hedder »Vores Rejse - en fælles strategi for dansk turisme«.
Det er netop samarbejdet mellem turismeaktørerne, der er kernen i strategien.
Det vil sige, at vi skal have mere ud af hver krone, vi investerer i turismeindsatsen, at vi skal tiltrække flere turister til Danmark en større del af året, og at vi skal skabe oplevelser og produkter, der gør, at turisterne bruger flere penge, mens de er på besøg her i Danmark.
Det lyder måske simpelt, men det er en stor opgave.
Turismeerhvervet er et erhverv i mærkbar international konkurrence.
Det faktum, at vi befinder os midt i en global finansiel krise af historiske dimensioner, gør ikke ligefrem udfordringen mindre.
Derfor er det helt rigtigt nu med en fælles strategi for dansk turisme.
Med ambitionen om at øge værditilvæksten i dansk turisme blev turismeaktørerne i dialogprocessen enige om, at vi skal løfte i flok, hvis målet skal nås.
Regeringen ønsker med de løbende initiativer, opbakningen til den nye fælles strategi for dansk turisme og med vurdering af sammenhængskraften i turismeindsatsen at deltage aktivt i det fremtidige arbejde for en positiv udvikling i dansk turisme.